Nii jaunte Cana Coaunera Calaohi Jesoso bisichate rai soondarooru que Filato.
Nitohaneein bisihuruhane baihate,
ojoa caje janojoin comai curuhacure Jesoso couturi que.
Nii baihate coaiteen que cajione lanaajiojoai curuhacure.
Nitohaneein teeuruhane baihate,
Jesoso rohan turuhin:
“Caa Jorioocuru curuaanaa reey coaracuche”,
naain Jesoso meri faohafacoaaure biji que Romanocuru rai soondarooru.
Nii janate jelai caje mituhin Jorioocuru rai:
“Coaraquichene coinana caa cacha mitaa uun,
neniha que chatoanai baaso ichaenihane coaracaaunne jaun”,
nae Filato.
Nii jaunte,
inae ojoa que jerichanejeein comaiquiin,
lanaajiojoai que cajionequin mituha uhe Jesoso.
Mituha uha Jesosone janate:
“Caa cacha coaracuche”,
nae Filato.
Niritoha Filatone jaunte,
Jesoso coaraain:
“Coroso que teeuche.
Coroso que teeuchera”,
naain nujuae soaisoaiuruha batirichuru curuaanaacuru,
folisihacuru naaonjoainurine jaun:
“Inara amaain coroso que teeuche.
Neniha carai que chana jaunna,
nitohaneein tenaa naineneeun canu”,
naa Filatone jana:
“Canacaanu quiricha inoaesi cuhanete aite,
nitohaneein nei nihane sohin jaohacaanune coina.
Cana Coaunera Calaohi niha nocoetohane corenihate caohachae,
sohin jaohacane”,
naauruha Jorioocurune
aonajihane jaunte,
jataain casi Filato.
Nii jaunte nacoauneein loreri asaae enohin:
“Chaa cajena unaaneei”,
naain bajaa Filatone jana,
ninauhene chujuhequiin aonaje Cana Coaunera Calaohi Jesoso.
Nitohaneein tonoraeniha Jesosone jaunte:
“Chanuna catoonraeneei.
Tana cocoainanacaineein nihanune coitucuhine.
Canune nainereeun coroso que ii teratihanune.
Chaaen nachu naineeun caa ii colurujueeuruhane jaan caje jianacoon chetichaaunne”,
naa Filatone jana:
“Cocoainanacaine lanaala cheteein nii jereniha Cana Coaunerane,
canasia nainihei.
Nii jaunte,
chamurijiriin osaque caa catohaneein ichei caetera”,
naa Cana Coaunera Calaohi Jesosone jaunte,
Jesoso jianena jere Filato niqui.
Nete:
“Jiaohine jianeeine.
Aca,
curuaanaa reey neein nenaa jerihane jaun,
caohacharihei jianeeine.
Jianeeinete,
satiin inara curuaanaacuru curuaanaa enferadoro aina nejeratenaa neriquiin”,
naauruha nujuae soaisoaain Jorioocurune jaun,
Jesoso raerate,
nii Cabata naauruha Ebereeo ere cuhanene jaan ajeri caje ichanohineein nenaa aranichoae uhaauruhane coina.
Nitohaneein raerateeuruhane jaun,
raain turuaauruhane jana,
nii casetecocuru neruujuena jaaun nelauriariin lauheque nelaurianaana jaan rori choae,
enoto chujutaain Fasocoa catainajeein.
Nii jaunte nitohaneein raerateein:
“Nocoa inara curuaanaa reey”,
naa Filato Jorioocuru raine jana:
“Coroso que teeuchete coaraain cuu ohine”,
naain nujuae soaisoaiuruhane jana:
“Chasiina inara curuaanaa reey tereeun coroso que”,
naa Filatone jana:
“Romanocuru curuaanaa enferadorohachate canacaanu curuaanaa reey neein nera.
Nihei nii baiha curuaanaa reeyta”,
naauruha batirichuru curuaanaacuru Filato raine jaun,
acaauru que Jesoso amaerate Filato.